Per Clausen (EL), 2008-05-14:
Der var det galt, at vi ikke brugte alle de ord, vi har, til at rose regeringens initiativer og politik, og at vi efter at have rost regeringens politik så sagde, at når den nu er fortsat med den politik, så evaluerer vi i 2011, hvordan det er gået med OECD-rapporten.
Det, der er galt med oppositionens forslag, er - det ikke indeholder nogen konkrete forslag ud over det altså ikke roser regeringen - at til politisk aktivitet.
Jeg må jo nok indrømme, at det, når jeg læser det forslag, som oppositionen ved hr. Torben Hansen har fremsat - og som jeg personligt ikke har vældig mange følelser for - er svært at se, at det ikke indeholder konkrete forslag.
Det kan godt være, at det indeholder konkrete forslag, ministeren ikke bryder sig om.
Det kan f.eks. godt være, at ministeren ikke bryder sig om at videreudvikle rammerne for en miljøstrategi og at planlægge med specifikke miljøkvalitetsmål samt delmål og tidsfrister.
Men det er da et konkret forslag til politik.
I modsætning til regeringens og Dansk Folkepartis og Ny Alliances forslag, som jo sådan set udelukkende konstaterer, at her går det godt, og at det skal blive ved med at gå, som det går, indeholder oppositionens altså en række konkrete forslag.
Det er det ene.
Det andet, jeg vil sige, er, at det jo var lidt spændende med den her OECD-rapport.
Det, man bare må konstatere, er, at det er en rapport, der siger, at Danmark klarer sig gennemsnitligt - og på en række områder under gennemsnittet i forhold til de andre OECD-lande.
Det havde hr. Eyvind Vesselbo jo en gennemgang af, og han mente, at man ikke skulle tage det så alvorligt, for den slags sammenligninger kunne man ikke bruge til noget.
Det må vi huske
næste gang, der kommer en rapport om folkeskolen eller om et eller andet, hvor Danmark ligger som et eller andet nummer.
Det ser jeg selvfølgelig frem til.
Realiteten er jo nok, at selv om man kan sige, at den slags sammenligninger er lidt svære og derfor kan være lidt unøjagtige, er det nok ikke helt forkert, når man på område efter område kan konstatere, at situationen i Danmark ikke er bedre end gennemsnittet, men snarere lidt dårligere.
Og så kunne man jo som minister og som regeringspartier vælge at sige: Det er også rigtigt nok, men det var da også skidt i 1999.
Så nu skal vi gøre en ekstra indsats - ikke bare for at rette op efter os selv, men også efter de forsømmelser, som den socialdemokratisk-radikale regering måtte have begået i 1990'erne.
Jeg skal medgive, at hvis man valgte den linje, så ville Enhedslisten måske slet ikke være så uvenlig og ufremkommelig, hvad det angår.
Vi har også haft en diskussion om miljømilliarden, som jo - ligesom naturparkerne - indgår som eksempler på alt det gode.
Det er fremgået meget tydeligt af debatten i dag, at når vi snakker om miljømilliarden, så snakker vi om en kompensation for nedskæringer, som man så har valgt at give på den ikke usmarte måde, at man giver pengene 4 gange og lader som om, det er nye penge hver gang.
Det er ikke usmart fundet på, dels at give pengene over 4 år, for så kan man tale om 1 mia. kr. i stedet for 250 mio. kr. - det lyder af mere - dels kan man prale af det hver fjerde år.
Det er en smart metode, som man vel i en eller anden forstand kan frygte, at kommende regeringer også vil tage til sig.
Men pointen er, at - uanset det - er der jo ikke er tale om noget løft i forhold til de bevillinger, der var på natur- og miljøområdet tidligere.
Det sidste jeg vil sige er, at det jo er meget flot, at man vil gennemføre en evaluering.
Men det, der står tilbage, når man kigger på ministerens svar på, hvordan man skal måle udviklingen og resultaterne, er, at det måske er noget, der bliver rettet op på i 2010, på trods af at OECD har konstateret, at der er sket en klar reduktion og forringelse på dette område.
Indtil da vil niveauet være, som det er nu utilstrækkeligt.
Det er klart, at hvis man har en utilstrækkelig måde at måle på og en utilstrækkelig måde at gøre resultaterne op på, så får man givetvis også en utilstrækkelig evaluering.
Forudsætningen for, at evalueringen har nogen mening, er, at man har nogle præcise mål og præcise delmål, og at man derudover også har de redskaber, der skal til for at måle, om man nærmer sig de ønskede resultater.
Det kan godt være, at jeg er en uforbederlig kritiker og kværulant, men det er ikke nok for mig, at der kommer en minister i 2011 og siger, at det går rigtig godt.